Esben Lunde Larsen er en upopulær herre, hvis man skal tro en ny meningsmåling, Altinget har fået lavet. Meningsmålingen er foretaget af analysefirmaet Norstat.

De adsprugte er blevet bedt om at vurdere samtlige 22 ministre i regeringen på en skala fra minus 10 til plus 10.

Esben Lunde Larsen endte med en samlet score på minus 3,07, og dermed en 21. plads i det samlede ministerfelt. Sidstepladsen tager Thyra Frank med en score på minus 3,71.

- Lundes støtter hæfter sig ved, at han er skarp og principfast, mens kritikerne ser ham som stivnakket, selvhøjtidelig og farisæisk. Vælgerne synes at dele den sidste opfattelse, siger Altingets politiske analytiker Erik Holstein, der kæder miljø- og fødevareministerens placering sammen med en række møgsager.